Szabályzat

a Bursa Hungarica Felsőoktatási Önkormányzati Ösztöndíjpályázat elbírálásának rendjéről

Mórahalom Városi Önkormányzat Képviselő-testülete a Bursa Hungarica Felsőoktatási Önkormányzati Ösztöndíjpályázat elbírálásának rendjéről az alábbi Szabályzatot alkotja:

I.   A Szabályzat hatálya
A Szabályzat hatálya kiterjed Mórahalom Város közigazgatási területén állandó bejelentett lakóhellyel rendelkező, szociálisan hátrányos helyzetű, felsőoktatási intézményben tanuló hallgatókra, akik (felsőoktatási hallgatói jogviszony keretében) teljes idejű (nappali tagozatos), alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőfokú, illetve felsőoktatási szakképzésben folytatják tanulmányaikat. („A" típusú pályázat)

II. Értelmező rendelkezések
(1)	E szabályzat alkalmazásában az tekinthető szociálisan hátrányos helyzetűnek, akinek családjában az egy főre jutó nettó jövedelem nem haladja meg az öregségi nyugdíj mindenkori legkisebb összegének 200 %-át.
(2)	A szabályzat alkalmazásában a jövedelem, a család és az egyedülálló fogalmát a szociális igazgatásról és szociális ellátásokról szóló 1993. évi III. törvény 4. § (1) bekezdésében foglaltak szerint kell értelmezni.

III. A pályáztat benyújtásának rendje
(1)	Az önkormányzat ösztöndíja pályázat útján nyerhető el.
(2)	A pályázatot az önkormányzat a Bursa Hungarica Felsőoktatási Ösztöndíjpályázat Általános Szerződési Feltételében meghatározott határidőben írja ki és teszi közzé a helyben szokásos hirdetési felületeken.
(3)	A támogatás feltételeit a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Korm. rendelet és a mindenkori pályázati kiírás tartalmazza.
(4)	A pályázatot az EPER-Bursa rendszerben kitöltve, véglegesítve, onnan kinyomtatva, aláírva a Mórahalmi Polgármesteri Hivatal Jogi, Igazgatási és Hatósági osztályánál kell benyújtani.
(5)	Mórahalom Város Önkormányzata köteles gondoskodni arról, hogy a pályázati kiírások
megjelenésétől a pályázat benyújtásának határidejéig a pályázati űrlapok és a kötelezően csatolandó mellékletek Mórahalom Város Honlapján (www.morahalom.hu) elektronikus formában elérhetőek, továbbá a kötelezően csatolandó mellékletek ügyfélfogadási időben a Polgármesteri Hivatal Jogi és Hatósági Osztályán  a pályázók rendelkezésére álljanak.
(6)	A pályázati űrlap csak a csatolandó mellékletekkel együtt érvényes. Bármely melléklet hiányában a
pályázat formai hibásnak minősül.

IV. Az ösztöndíj időtartama
(1)	„A" típusú pályázat esetén: 10 hónap, azaz két egymást követő tanulmányi félév.

V. Az ösztöndíj elbírálásának szempontjai
(1)	Mórahalom Város Képviselő-testületének Pénzügyi Bizottsága (továbbiakban: Bíráló Bizottság) átruházott hatáskörben bírálja el a pályázatokat.
(2)	A Bíráló Bizottság az egy főre eső jövedelem, valamint szociális rászorultság alapján rangsorolja a pályázókat, és a rendelkezésre álló költségvetési keretösszeget figyelembe véve dönt az ösztöndíjban részesülőkről. A rangsor a meghatározott pontszámok összegzésével állítható fel melyből a pályázó összpontszámai alapján összesítő táblázat készül. Nem részesíthető támogatásban az a hallgató, akinek családjában az egy főre jutó rendszeres havi jövedelem meghaladja az öregségi nyugdíjminimum kétszeresét (jelenleg: 57.000,- Ft).
(3)	A pályázatok elbírálása a mindenkori pályázati kiírásban foglaltak, valamint az alábbi pontrendszer alapján történik:
A kérelmek rangsorolásakor és elbírálásakor, 

1.	A pályázó családjában az 1 főre jutó nettó átlagjövedelem:
-	nem haladja meg a nyugdíjminimum összegét:	15 pont
-	nem haladja meg a nyugdíjminimum 150 %-át:	10 pont
-	nem haladja meg a nyugdíjminimum 200 %-át:	5 pont
2.	A pályázó:
-	árva:	20 pont
-	félárva:	10 pont
3.	A pályázó:
-	tartósan beteg vagy fogyatékossággal élő:	10 pont
-	családtagja tartósan beteg vagy rokkant:	10 pont
4.	A pályázó gyermeket nevel, gyermekenként:						 5 pont
5.	A pályázó a gyámhatóság által nevelésbe vett vagy gyámság alatt állt:			10 pont
6.	A pályázó
-	önfenntartó:	10 pont
-	házas:	5 pont
-	eltartott:	3 pont
7.	A pályázó törvényes képviselője háztartásában az
-	eltartott gyermekek száma 1:	5 pont
-	eltartott gyermekek száma 2:	10 pont
-	eltartott gyermekek száma 3:	15 pont
8.	A pályázó törvényes képviselője elvált/különvált, a szülő egyedül neveli gyermekét:	10 pont	
9.	A pályázó törvényes képviselője regisztrált álláskereső: 				 5 pont
10.	A hallgató:
-	kollégiumi ellátásban részesül:	8 pont
-	kollégiumi ellátásra jogosult, de helyhiány miatt nem részesül kollégiumi elhelyezésben 
(50 km-en kívüli városban):	20 pont
-	ingázó:	5 pont
-	albérletben lakik, 50 km-en belül:	3 pont
-	albérletben lakik, 50 km-en kívül:	10 pont

11.	A pályázó rendszeres gyermekvédelmi kedvezményben részesül: 	         	10 pont
12.	A pályázó hátrányos/halmozottan hátrányos helyzetű:					 5 pont
13.	Több testvér egyidejűleg felsőoktatásban vesz részt (nappali tagozaton), testvérenként:	10 pont
14.	Amennyiben a hallgató költségtérítéses képzésben vesz részt: 				10 pont	
(4)	A Bíráló Bizottság a fentieken túl előnyben részesítheti azt a szociálisan hátrányos helyzetű pályázót, aki a tanulmányaihoz kapcsolódó szakmai gyakorlatát Mórahalmon teljesíti, vagy duális képzésben vesz részt, vagy mórahalmi munkáltatóval kötött szerződés alapján ösztöndíjban részesül, maximum 10 pont erejéig.
(5)	A pályázat csak az alábbi mellékletekkel együtt érvényes:

-	jövedelmi adatok valódiságát bizonyító okiratok
-	,,A" típusú pályázó esetén a felsőoktatási intézmény által kitöltött eredeti jogviszony igazolás,
-	halotti anyakönyvi kivonat másolata az árvaság igazolására,
-	születési anyakönyvi kivonat másolata, vagy iskolalátogatási igazolás az eltartott kiskorúakról,
-	tartósan beteg/fogyatékossággal élő pályázó esetén a szakorvosi igazolás, szakorvosi vélemény másolata,
-	hallgatói jogviszony igazolás/vagy másolata a felsőoktatási jogviszonnyal rendelkező testvérről,
-	gyámhatóság vagy bíróság jogerős döntésének másolata az szülői felügyeleti jog gyakorlásáról
egyedülálló szülő esetén,
-	felsőoktatási intézmény igazolása a kollégiumi igény elutasításáról,
-	albérleti szerződés albérletben lakás esetén
(6)		A döntés előkészítés során a Bíráló Bizottság a pályázók szociális helyzetét elsősorban környezettanulmány lefolytatása útján ellenőrizheti.

VI. Az ösztöndíj elbírálásának rendje
(1)	A pályázatokat a Bíráló Bizottság a pályázati felhívásban meghatározott határidőre bírálja el. A Bizottsági munka előkészítését a Polgármesteri Hivatal Jogi, Igazgatási és Hatósági Osztály munkatársa végzi (alaki, tartalmi követelményeknek való megfelelés, szociális szempontú javaslat).
(2)	Az ösztöndíj elbírálása kizárólag szociális rászorultság alapján, a pályázó tanulmányi eredményétől függetlenül történik.
(3)	A határidőn túl benyújtott, valamint formailag nem megfelelő pályázatokat a Bíráló Bizottság kizárja a bírálatból. A Bíráló Bizottság az elutasító döntését írásban köteles indokolni.
(4)	A Bíráló Bizottság az adatok valódiságtartalmának tisztázása érdekében fenntartja a környezettanulmány készítésének jogát. Amennyiben megállapítást nyer, hogy a pályázó a pályázatban nem a valóságnak megfelelő adatokat szolgáltatta vagy a pályázati feltételeknek nem felel meg, támogatásban nem részesülhet, még abban az esetben sem, ha az ösztöndíj elnyeréséről szóló tájékoztatást már kézhez vette.
(5)	A Bíráló Bizottság köteles döntéséről írásban értesíteni a pályázókat, illetve lehetővé tenni, hogy a személyükre vonatkozó döntést a Polgármesteri Hivatal Jogi, Igazgatási és Hatósági Osztályán megtekinthessék.
(6)	A Bíráló Bizottság az általa megítélt támogatás összesített adatait a pályázati kiírásban szereplő határnapig a Polgármesteri Hivatal hirdetőtábláján és a város honlapján hozza nyilvánosságra.
(7)	A pályázó a Bíráló Bizottság döntése ellen fellebbezéssel nem élhet.

VII. Finanszírozási szabályok
(1)	A Bíráló Bizottság pályázatonként eltérő összegű ösztöndíjat is megállapíthat.
(2)	Az ösztöndíjak folyósítása a vonatkozó jogszabályoknak és a mindenkori pályázati kiírásnak megfelelően történik.
(3)	Az ösztöndíj folyósítása szünetel azokra a tanulmányi félévekre, amelyekre az ösztöndíjas pályázó hallgatói jogviszonya szünetel.
(4)	A megállapított ösztöndíj megvonásra kerül, ha a hallgató az ösztöndíj folyósításának időtartama alatt nem iratkozik be a felsőoktatási intézménybe.
(5)	A Bíráló Bizottság határozatban rendelkezhet a támogatás visszavonásáról akkor is, ha az ösztöndíjas szociális rászorultsága már nem áll fenn, illetve a támogatásban részesített az önkormányzat illetékességi területéről elköltözik. Az utóbbi esetben a határozat csak a meghozatalát követő tanulmányi félévtől ható hatállyal hozható meg.
(6)	Az ösztöndíjban részesülő hallgató köteles az ösztöndíj folyósításának időszaka alatt minden, az ösztöndíj folyósítását érintő változásról haladéktalanul (de legkésőbb 15 napon belül) írásban értesíteni a folyósító felsőoktatási intézményt és az Emberi Erőforrás Támogatáskezelőt.

VIII. Záró rendelkezések
(1)	Ez a szabályzat 2018. október 01. napján lép hatályba.
(2)	Rendelkezéseit az ösztöndíj megítélése során alkalmazni kell minden olyan alkalommal, amikor Mórahalom Városi Önkormányzat csatlakozik a Bursa Hungarica Önkormányzati Ösztöndíjpályázathoz.
(3)	Jelen szabályzatban nem szabályozott kérdésekben az 51/2007. (III. 26.) Kormányrendelet
rendelkezései és az Általános Szerződés Feltételekben leírtak az irányadók.

Mórahalom, 2018. szeptember 14.

	Nógrádi Zoltán	dr. Elekes Petra
	polgármester	jegyző